钦定古今图书集成/明伦汇编/氏族典/第581卷 > 耶律阿息保
## 钦定古今图书集成/明伦汇编/氏族典/第581卷 > 耶律阿息保

按《辽史耶律阿息保传》：阿息保，字特里典，五院部人。
祖胡劣，居西北部，世为招讨司吏。阿息保慷慨有大
志，年十六，以才干补内史。天庆初，转枢密院侍御。金
人起兵，城境上，遣阿息保问之，金人曰：“若归阿疏，敢
不听命。”阿息保具以闻。金兵陷宁江州，边兵屡败，遣
阿息保与耶律章奴等赍书而东，冀以胁降。阿息保
曰：“臣前使依诏开谕，略无所屈。将还，谓臣曰：‘若所请
不遂，无相见’。今臣请独往。”不听。将行，别萧得里底曰：
“不肖适异国，必无生还，愿公善辅国家。”既至，阿息保
见执，久乃遁归。魏王淳僭号，以书来招，阿息保封书
以献。天祚奔窜，召阿息保不时至，疑有贰心，杀之。初，
阿息保知国将亡，前后谏甚切，及死，以非罪，人尤惜
之。